אחרי שהעפילה לשמינית גמר גביע המדינה עם ניצחון על הפועל פתח תקווה, הפועל חיפה רשמה הערב (שני) הפסד צורם ומאכזב 2:0 בבית לבית”ר ירושלים, זאת במסגרת המחזור ה-17 בליגת העל, וירדה למקום השלישי בטבלה.
מאמן הפועל חיפה ניר קלינגר אמר בסיום: “סיימתי להתבשל, אני חושב שמה שאמרתי אחרי הגביע זה בדיוק הנקודה שהיינו צריכים לתת עליה את הדגש, גם בחצי הראשון ששלטנו והגענו עד השער שלהם, לא בעטנו כמו שצריך. בחצי השני שלטנו בצורה אבסולוטית והגענו למצבים מעולים, אבל שוב החמצנו. חזיתי את הנולד בחמישי ודיברנו על זה. פעם אתה שודד, פעם נשדד”.
“לא נתנו ליריבה לשחק, הרגשנו שאפשר ללחוץ עליהם. הם לא הגיעו עד הגול הראשון לשום מצב טוב. הייתה לנו שליטה מוחלטת במשחק, הנעת כדור מצד לצד. לא חשתי סכנה. אבל בית”ר עם כל הכישרון שלהם בחלק הקדמי עשו גול. לא נבהלתי מהפיגור, באמת עלינו לחצי השני טוב וחדורים. עשינו שינויים כדי לחזור, ספגנו את השני. אם היינו כובשים אחד, היינו חוזרים ל-2:2”, הוסיף מאמן האדומים מהכרמל.
לקראת המפגש מול הפועל ב”ש בטרנר: “כל משחק קשה. גם בשבוע שעבר היה קשה. אולי אנחנו נהיה הראשונים להנחיל לב”ש הפסד בכורה בטרנר. לא מתעסק בסטטיסטיקה. צריכים לקחת את זה בצורה קולית, לקחת את העובדה שהיינו דומיננטיים נגד בית”ר, היינו במשחק עד הסוף, המון מצבים, המון החמצות, שער שנפסל. הגענו למשחק ורצינו מאוד לחזור, גאה בשחקנים”.
“ניסינו להביא את השחקנים שאנחנו רוצים בחלון מהר למשחק הזה, אנחנו עדיין צריכים להתחזק בחלק הקדמי כדי לתת אוויר לשחקנים שלנו. עד היום זה לא הסתייע”, הוסיף קלינגר.